钦定古今图书集成/明伦汇编/人事典/第109卷 > 《褚氏遗书》 > 《精血》
## 钦定古今图书集成/明伦汇编/人事典/第109卷 > 《褚氏遗书》 > 《精血》

饮食五味，养髓骨肉血，肌肤毛发。“男子为阳，阳中必
有阴，阴之中数八，故一八而阳精升，二八而阳精溢。
女子为阴，阴中必有阳，阳之中数七，故一七而阴血
升，二七而阴血溢。”阳精阴血，皆饮食五谷之实秀也。
方其升也，智虑开明，齿牙更始，发黄者黑，筋弱者彊。
暨其溢也，凡充身肢体手足耳目之馀，虽针芥之沥，
“无有不下。凡子肖形父母者，以其精血尝于父母之
身，无所不历也。是以父一肢废，则子一肢不肖其父；
母一目亏，则子一目不肖其母。然雌鸟牝兽，无天癸
而成胎者，何也？鸟兽精血往来尾间也，精未通而御
女以通其精，则五体有不满之处，异日有难状之疾。
阴已痿而思色以降其精，则精不出”内败，小便道涩
而为淋。精已耗而复竭之，则大小便道牵疼，愈疼则
愈欲大小便，愈便则愈疼。“女人天癸既至，逾十年无
男子合，则不调。未逾十年思男子合，亦不调。”不调则
旧血不出，新血误行。或渍而入骨，或变而之肿，或虽
合而难子。合男子多，则沥枯虚人，产乳众则血枯杀
人。观其精血，思过半矣。